
        
            
                
            
        

    
	З. ЭРДЭНЭБАТ 

	ОРЧЛОНГИЙН АЯЛГУУ
(уран сэтгэмжийн өгүүллэг)

	“Утга зохиол, урлаг” сонины 1990 оны 6 сарын 15-ны № 25 (1759)-д нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]

	 


ОРЧЛОНГИЙН АЯЛГУУ

	(уран сэтгэмжийн өгүүллэг)

	 

	Хачин хүйтэн цэвдэг гэрэлтэй, хог новш хөглөрсөн гудамжаар харьж явахдаа би нэг л юманд яардаг байлаа. Энэ муухай үнэр, хоолой хорсгосон гашуун утаа бүр сэтгэл зүрхийг минь хирдхийлгэнэ. Орой бүр хэрэлдэж сав суулга, толь тэргүүтнээ хангинуулж байдаг айлынхаа хажуугаар гарахад хол минь гуйвж, толгой маань эргэх шиг болно. 

	Ороод очихоор:

	— Хаанахын хэн бэ, чи чинь! Юу хийж, яаж амьдрахаа чамаар заалгахгүй! Мэдэв үү! Одоохон зайл! Тэгэхгүй бол муу новшнууд минь, та нарыг хүний өөрийнгүй хүйс тэмтэрч орхино шүү! гээд нөхөр нь данхтай цайгаа зад өшиглөнө.

	Цорын ганц тайтгарал маань хөгжим л байлаа. Хөгжим дотроо Бахын зохиолууд.

	Бадралт баг бишгүүр уянгална. Бодол маань их орчлонгийн зүг одно. Үгүй ээ, бодол маань ч бий. Би өөрөө сансар огторгуйн гүн рүү харван одно. Тэнд амар тайван бөгөөд мөнхийн зохирол эрэмбэ ноёлно. Одод шатан бий болж, одод бөхөж унтарна. Одод шатаж эхлэхэд би баярладаг юм. Харин одод бөхөхөд сэтгэлд харанхуй даана. Яв ягаан, цэв цэнхэр, гал улаан, номин ногоон одод...

	Тэрбум оддын дундуур мянган гэрлийн жил орон зайг туулан нэлэнхий орчлонг би нүдэндээ багтаана. Би тэнд нарны салхийг мэдэрч, оддын шивнээг чагнаж өнгө өнгийн мананцруудын дунд төөрөн тэнүүчилнэ. Яг энэ агшинд нөгөөх бадралт баг бишгүүрийн ая намайг дуудна. Тэртээ алсад цэнхэртэх од. Энэ бол Дэлхий гэж би итгэнэ. Ертөнц бүтээн туурвиж мөнхийн хуулиуд ертөнцийн юмсаар мөнхийн чөлөөт наадамд умбана. Орчлон бид хоёр бие биетэйгээ сүлэлдэж хэн нь хэнийгээ төрүүлсэн хийгээд, хэн нь хэнийгээ бүтээж байгааг ялгахаа байна. Би хаана байна вэ? Бие сэтгэл минь орчлон болон хувирчээ. Газар дэлхий минь ойртоно. Газар дэлхий дээрээ хөл тавимагц би «машины ухааныг» биширч, гүн ухаант хүмүүсийн дөлгөөн харцтай тулгарч эхэлнэ. 

	Тэдний «Амьдрал мандтугай!» гэсэн уриаг сонсон сэтгэл баясна. Гэвч бас эцэс төгсгөлгүй эргэлзээ зүрхийг базалж, шөнө өдөргүй бодол хөрвөөхөд хүргэнэ. Амьдрал мөнх гэж үү? Орчлон амьдралыг бүтээж чадаад намайг бий болгожээ. Би хэн юм бэ? Юу юм бэ? Замбуулингийн заяа тавилангаа хэрхэн ойлгох бил ээ?

	Ингээд бид одод оюун ухаантайд итгэхэд хүрнэ. Тэр бүү хэл орчлонгийн оюун ухаан гэж шившлэг тавина. Би ухаант хүн. Орчлон надад хүчирхэг оюун сэтгэхүйг заяажээ. Энэ миний солиорол шиг үргэлжилсэн бодол газар дэлхийн биш сэтгэлгээ шиг санагдаж болох юм. Та сансрын сэтгэлгээ гэв үү? Тийм байж мэднэ. Ертөнц, хүн, байгаль, оюун ухаан. Энэ үгс ямар гайхамшигтай сонсогдоно вэ? Гайхамшиг!.. Гайхамшиг!.. Би оюун ухаан, зүрх сэтгэлийнхээ хүчээр орон зайн хязгаарыг давжээ.

	«Би сэтгэж байна, тэгэхээр оршин байгаа хэрэг».

	Би ухаант, бүтээлч, хүнлэг хүн! Оюун сэтгэлгээний эрэл хайгуул намайг даллан дуудна. Би бол оддын оюун ухааныг тээгч. (Оддод юу эс тохиолддог билээ). Сэтгэхийн тулд амьдрах шиг жаргал хаа байна. Би сэтгэгч хүн. Намайг сансрын гүн ухаан, сансрын аялгуу эзэмджээ. Хүн нь хүнээ бүтээнэ гэдэг энэ бус уу. Би цэцэн мэргэний охин тэнгэрт шүтэн амьдарч, тэнэг мунхгийн бурхадтай дайтнам. Миний сэтгэхүйн эрчим хүчийг та нар хэмжээдэх л дээ!

	Оюун сэтгэлгээний хүрээ минь тавиун уужим ажээ. Үнэний эрэлч, цэцэн ухааныг тэтгэгч Бахад баярланам. Та оддын мэргэн чанарыг надад авчирлаа. Сэтгэх, эргэцүүлэн бодох урлаг юутай гайхамшиг. Галд мод шатна. Дөл нь тулганд багтаж ядан дүрэлзэнэ. Улам дээшээ дөнгөж мандаж байгаа нарны гэрэл өөд тэмүүлнэ. 

	Үүр цайж утаа униар хөшиглөнө. Хог новш хөглөрч, муухай үнэртсэн саргар хашаануудын дундуур явахаар би зэхнэ. Амьдрал... Амьдрал мандтугай! гэж дотроо шивнэнэ.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

